Valgevenes Minski lähistel Raubitšis jätkuvatel laskesuusatamise lahtistel Euroopa meistrivõistlustel võitis meeste 10 km sprindis kuldmedali norralane Tarjei Bö, eestlastest pääsesid jälitussõitu Kauri Kõiv ja Roland Lessing.
Bö otsustas Põhja-Ameerikas peetud MK-etapid vahele jätta ja MM-i eel vormi kontrollida EM-il, kus ta avastardil ehk 20 km tavadistantsil võitis hõbemedali ning nüüd sprindis kulla. Böle on see karjääri teine täiskasvanute EM-kuld, kuid esimene individuaalne – täpselt kümme aastat tagasi oli ta Venemaal Ufaas peetud EM-il edukaim sportlane, võites neli kuldmedalit, neist üks oli täiskasvanute teatesõidus ja kolm juunioride individuaaldistantsidel.
Raubitšis eksis Bö korra koha esimeses tiirus, kuid läbis teise lasketiiru väga kiiresti puhaste paberitega ja oli ka suusarajal kõige kiirem, võttes seega kindla esikoha.
Bö järel lõpetas teisena mõlemad lasketiirud eksimusteta läbinud rootslane Jesper Nelin, kes viimasele ringile minnes edestas Böd 5,1 sekundiga, kuid finišis kaotas norralasele 10,6 sekundiga. Pronksmedali võitis samuti kõik märgid tabanud venelane Dmitri Malõško, kes kaotas Böle 35,2 sekundiga. Vaid 0,4 sekundiga jäi pjedestaalilt välja prantslane Aristide Begue.
Tiitlikaitsja, lätlane Andrejs Rastorgujevs pidi käima ühel trahviringil ja lõpetas kaheksanda kohaga, kaotades võitjale 46,6 sekundiga.
Kõiv tegi samuti ühe möödalasu ja sai 54. koha, kaotades Böle 1.57,1. Ka Lessing eksis ühel lasul ja sai 57. koha, kaotust võitjale kogunes 2.02,3. Seega pääsesid Kõiv ja Lessing ka pühapäevasesse jälitussõitu.
Hans Kristen Rootalu jättis üles kolm märki ja sai 114 lõpetanu seas 108. koha, kaotades võitjale 4.54,4.
Toimetaja: Maarja Värv